Aïda skal føde sitt andre barn hjemme 
Aïda Leistad Thomassen (35) ønsker ikke å føde på en travel fødeavdeling på et sykehus. Derfor betaler hun fra egen lomme for å føde hjemme i sin egen stue.  Helt siden Aïda fødte sitt første barn for tre år siden, har hun lurt på om hun noen gang skulle tørre å bli gravid, og føde igjen.  Etter en fødselsdepresjon og en sykemelding som varte i ett år, er hun klar igjen. Denne gangen skal hun føde sitt andre barn hjemme i sin egen stue.  – Jeg har vært veldig usikker på om jeg turte å få et barn til. Ikke fordi jeg er redd for å føde igjen, men om opplevelsen blir like dårlig som forrige gang, og hva som skjer i etterkant med meg da, sier Aïda som er lektor på Universitetet i Oslo, og initiativtager bak Barselopprøret.  Betaler 30.000 kroner for å føde 35-åringen setter seg godt til i sofaen i rekkehuset sitt på Nordstrand i Oslo. Hun hviler hendene på den høygravide magen, ser ut av vinduet som sørger for at februarlyset slipper inn.  – Men nå er jeg klar. Jeg tror det er her i stuen det skal skje, sier hun og ser bort mot spisestueområdet.  – Hvis vi flytter bordet litt lenger bort, så tror jeg det blir plass til det oppblåsbare bassenger her. Jeg har i hvert fall hengt opp helt nye gardiner så nabolaget skal slippe å se alt, ler Aïda.  I 2020 var Norge corona-stengt, og det var innført strenge smitteverntiltak på sykehusene. Det førte blant annet til at mannen til Aïda måtte dra hjem noen timer etter fødsel. Dette preget mye av opplevelsen i etterkant, i tillegg til at hun kjente på en generell følelse av å være til bry i de dagene hun var innlagt på sykehuset.  Selv om selve fødselen gikk fint, så sitter hun ikke igjen med en god førstegangsopplevelse den dag i dag.  – Generelt fikk jeg følelsen av at jeg var veldig til bry, noe som gjorde at jeg ikke egentlig turte å be om hjelp. Jeg håper at det å føde hjemme gjør at jeg er litt mer på like fot med jordmødrene som skal være til stede nettopp fordi vi befinner oss i mitt hjem, sier hun.  – Jeg tror og håper at dette vil gjøre at jeg i større grad føler meg sett og respektert under fødsel. Offentlig tilbud i naboland Aïda skal føde ved hjelp av Min Fødsel – et privat fødselstilbud som er startet av de tidligere ABC-jordmødrene etter at enheten ble lagt ned.  Ved å betale for sin egen fødsel får hun kontinuerlig oppfølging av de samme jordmødrene både gjennom svangerskapet, under fødselen og i etterkant.  Aïda er overbevist om at denne type fødselsomsorg med kontinuerlig oppfølging av samme jordmødre skaper en større trygghet, enn ved å føde på et sykehus.  Derfor håper hun at hjemmefødsler vil bli en del av det offentlige tilbudet i Norge.  – Det å føle seg trygg er en viktig del av det å understøtte de fysiologiske prosessene som skjer under en fødsel, sier hun.  I Danmark har alle gravide en lovsikret rett til jordmorhjelp i hjemmet. Antallet hjemmefødsler utgjorde 3,2 prosent av alle fødsler i Danmark i 2021. I Sverige har Min Barnmorska som ligner ABC-enheten her i Norge, nylig blitt en del av det offentlige tilbudet i Stockholm. De tilbyr også hjemmefødsler.  «Fødselspakken» Aïda har valgt koster 30.000 kroner og beløpet er tatt fra sparepengene.  Ved å føde hjemme sier hun nei takk til smertelindring, og andre medisinske behandlinger som et sykehus tilbyr.  – Jeg vet jo også at det er mange kvinner som overbehandles på sykehus, som igjen kan ha konsekvenser for at fødselen blir mer komplisert enn hva den i utgangspunktet kunne blitt.  Aïda refererer blant annet til en internasjonal studie som peker på at det er utstrakt overbehandling i fødselsomsorgen over hele verden.  Studien er omtalt av blant annet Københavns Universitet og konkluderer med for mange kvinner behandles med riestimulerende drypp og keisersnitt. Det utsetter både mor og barn for unødvendig fare.  – Forrige gang ante jeg jo ikke hvem jeg skulle møte, og jeg fikk heller ikke komme inn før jeg hadde ringt inn til sykehuset flere ganger. Jeg hadde heller aldri vært på fødeavdelingen, så hele greia var veldig fremmed. Det gjorde meg nok veldig redd, og all den usikkerheten vil jeg gjerne unngå denne gangen.  – Mange vil si at å føde hjemme, og ikke på et sykehus, er utrygt og i verste fall farlig. Hva tenker du om det? – I og med at min første erfaring med sykehusfødsel ikke var så god, og mitt første barn veide 4,7 kilo, og det gikk fint, så tenker jeg at det kommer til å gå bra. Risikoen er der uansett, jeg er ikke garantert at dette barnet vil overleve uansett hvor jeg føder, men jeg føler meg trygg på at det skal gå bra, jeg er ikke redd.  – Hvis det skulle oppstå et eller annet så er det ikke langt til sykehuset fra der jeg bor, og jordmødrene jeg har valgt har masse erfaring. Jeg føler meg trygg.  Lege: – Håper det vil skje en endring her i Norge Andrea Solnes Miltenburg er førsteamanuensis på avdeling for Samfunnsmedisin og Global helse på Universitetet i Oslo, og lege i spesialisering innen gynekologi og obstetrikk på Akershus Universitetssykehus. Hun mener at hjemmefødsel absolutt kan være et godt alternativ for friske gravide som bor i nærheten av et sykehus. Legen avviser at hjemmefødsel er farlig – under de riktige omstendighetene.  – Hjemmefødsel er kontroversielt her i Norge, og mange mener det er uforsvarlig. Jeg mener at det absolutt er et trygt fødselsalternativ, og det viser forskningen også. Det er nok flere som kunne ønske seg å føde hjemme, enn de som gjør det i dag, hvis hjemmefødsel hadde vært en del av det offentlige tilbud, sier Solnes Miltenburg. Hun medgir at hjemmefødsel ikke passer for alle, men det gjør ikke sykehusfødsel heller, påpeker hun.  – Det kan handle om at kvinnen har sykehusskrekk, og føler at hun ikke kan være seg selv i sin egen fødsel på et sykehus. Noen kvinner reagerer negativt på sterile rom med sterkt lys og medisinsk utstyr. Det finnes mange forskjellige grunner. Og så er det mange som ønsker å være i nærheten av leger, en operasjonsstue og nyfødtintensiv – alle er forskjellige. – Tror du fødselsomsorgen i Norge er tjent med å legge til rette for det, og tilby hjemmefødsel som en del av det offentlige tilbudet som i Sverige og Danmark?  – Ja, absolutt. Jeg er selv født hjemme i Nederland, og har selv hatt hjemmefødsel her i Norge. Fødsler er dessverre sentralisert på sykehusene i Norge, på godt og vondt. Jeg støtter hjemmefødsel som en del av tilbudet, men ikke hvis det er lang reisevei til nærmeste sykehus.   Solnes Miltenburg legger til: – Det er synd at ABC-klinikken ble lagt ned, og at Min Fødsel er et privat tilbud for de heldige som kan betale for det. Håper det vil skje en endring her i Norge og, legger Solnes Miltenburg til.
Aïda Leistad Thomassen betaler 30.000 kroner for å føde hjemme i stedet for på en travel fødeavdeling på et sykehus. Hjemmefødsel er et offentlig tilbud i Danmark og Sverige, Aïda håper det samme skjer i Norge. Lege og førsteamanuensis Andrea Solnes Miltenburg mener hjemmefødsler under riktige omstendigheter er et trygt alternativ, og håper på en endring i Norge. 